चेन्नई में 4 अप्रैल से शुरू होगा आईपीएल का पांचवां चरण  
इंडियन प्रीमियर लीग (आईपीएल) का पांचवां चरण अगले साल 4 अप्रैल से 27 मई तक आयोजित होगा, जिसका शुरुआती मैच चेन्नई में खेला जाएगा।
इंडियन प्रीमियर लीग (आईपीएल) का पांचवां चरण अगले साल 4 अप्रैल से 27 मई तक आयोजित होगा, जिसका शुरुआती मैच चेन्नई में खेला जाएगा। शुक्रवार को इसकी घोषणा की गई।  आईपीएल की संचालन परिषद ने बैठक के बाद फैसला किया कि खिलाड़ियों के संबंध में बातचीत जैसे पाकिस्तानी खिलाड़ियों की हिस्सेदारी और नीलामी की रूपरेखा के बारे में अगली बैठक में चर्चा की जाएगी, जिसकी तारीख की घोषणा अभी नहीं की गई है। बीसीसीआई सचिव संजय जगदाले ने विज्ञप्ति में कहा कि डीएलएफ आईपीएल, 2012 की तारीख की पुष्टि हो गई थी।  टूर्नामेंट 4 अप्रैल, 2012 से चेन्नई में शुरू होगा और 27 मई, 2012 को खत्म होगा। उद्घाटन समारोह 3 अप्रैल को चेन्नई में किया जाएगा, जो शुरुआती मैच से एक दिन पहले होगा। इसके अनुसार, खिलाड़ियों का विनियमन और नीलामी की रूपरेखा पर संचालन परिषद की अगली बैठक में चर्चा की जाएगी।  टूर्नामेंट के प्रारूप के बारे में संचालन परिषद ने प्रबंधन दल से विकल्प ढूंढने के लिए कहा है। संचालन परिषद की बैठक आईपीएल के नए अध्यक्ष राजीव शुक्ला की अगुवाई में हुई, जिसमें आगामी आईपीएल सत्र के लिए विभिन्न परिचालन संबंधित कार्यों को मंजूरी दी गई।